«Джэгурыгу»
А фIэщыгъэм щIэту Налшык и Абхъаз утым ныбжьыщIэ цIыкIухэм я зэпеуэ щекIуэкIащ. КъафэкIэ, пасэрей сабийхэр зэрытрагъэууэ, зэрагъасэу щыта джэгукIэ зэмылIэужьыгъуэхэмкIэ гъэнщIауэ щыта зэхыхьэр и жэрдэмщ Ащхъуэт Анзор зи унафэщI «Нарт Хэку» щIалэгъуалэ хасэм.
Я зэфIэкI ягъэлъэгъуэну джэгурыгум хэтащ Налшык и Iэдииху хьэблэм дэт курыт еджапIэ №26-м щеджэ ныбжьыщIэ 20. Ахэр гупитIу ягуэшщ, «Iэдиху», «Нартыгу» цIэхэр фIащыжри, я зэфIэкIым и нэхъыфIыр утыку къащIащ. Апхуэдэуи джэгум хэтыну езым я фIэфIыныгъэкIэ къахуеблэгъат къэфакIуэ Iэзэхэу БжьыхьэлI Замиррэ Унэжокъуэ Тимуррэ я гъэсэн цIыкIухэр.
Уэрдыхъугъажэ, кIэн джэгу, кIапсэзэпекъу, нэгъуэщI пасэрей джэгукIэ куэдми зэрыхуэIэрыхуэр гупитIми наIуэ къащIащ. Езы цIыкIухэри балигъхэри яфIэгъэщIэгъуэну а Iуэхум хэтащ. НыбжьыщIэхэр компьютерым, телевизорым, телефоным къызэрыпэрашам и мызакъуэу, лъэпкъым и щIэблэр зэригъасэу щыта джэгукIэжьхэм драгъэхьэхащ. Ар лъэбакъуэ дахэщ, щIэблэм егупсысым, лъэпкъым и къэкIуэнур къызыфIэIуэхум дежкIэ.
Зэпеуэм и хабзэм тету къэпщытакIуэхэм «Iэдииху» гупым пашэныгъэр хуагъэфэщащ, «Нартыгухэм» гузэрыдзэ ямыщIу я зэфIэкIым хагъэхъуэну къагъэгугъащ.
КъызэгъэпэщакIуэхэм къызэрагъэлъагъуэмкIэ, абыхэм я дежкIэ нэхъыщхьэр сабийхэр зэрыджэгуарщ, зэрыгушхуарщ. ЯхузэфIэкIмэ, дяпэкIи а Iуэхум къыпащэну зэрамурадым дыщагъэгъуэзащ. Ахэр щIызыхуэмыарэзыж къыхэкIами, джэгурыгур къызэрехъулIар шэч къызытумыхьэнщ. Апхуэдэ лъэбакъуэкIэ утыку къихьа «Нарт Хэку» хасэм нэхъыбэж илэжьыфыну дохъуэхъу. Дауи, нэхъыжьыфI и чэнджэщ хэмылъу Iуэхур зэфIэкIакъым. Зэхыхьэр зыхуей хуэзэу къызэгъэпэща хъунымкIэ дэIэпы-къуэгъу яхуэхъуащ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIы-цIэ Мухьэмэд, КъБР-м и цIыхубэ артист, балетмейстер Думэныщ Iэулэдин, «Адыгэ унэ» тыкуэныр зей IутIыж Мэжид, Къэбэрдей-Балъкъэр Республикэм Граждан жы-лагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор сымэ, нэгъуэщIхэри.
Щомахуэ Залинэ.
Сурэтхэр Къарей Элинэ трихащ.
